				|

		52013PC0276

			Návrh ROZHODNUTIE RADY o pozícii, ktorá sa má prijať v mene Európskej únie k návrhu na zmenu Colného dohovoru o medzinárodnej preprave tovaru na podklade karnetov TIR (Dohovor TIR 1975) /* COM/2013/0276 final - 2013/0148 (NLE) */

			   	DÔVODOVÁ SPRÁVA
1.           KONTEXT NÁVRHU
1.1.        Dôvody a ciele návrhu
Colný dohovor o medzinárodnej preprave tovaru
na podklade karnetov TIR (Dohovor TIR) zo 14. novembra 1975 bol
schválený v mene Európskej únie nariadením Rady (EHS) č. 2112/78. Dohovor
nadobudol v Únii platnosť 20. júna 1983.
Účelom navrhovaného rozhodnutia je prijať v
rámci Únie najnovšie zmeny Dohovoru TIR, na ktorých sa dohodla pracovná skupina
EHK OSN pre colné otázky ovplyvňujúce dopravu a ktoré ďalej prijal Správny
výbor Dohovoru TIR z roku 1975, a to pod podmienkou, že budú ukončené vnútorné
postupy EÚ.
Správny výbor v súlade s ustanoveniami článku
59 ods. 1 a 2 dohovoru oznámil 5. júla 2012 generálnemu tajomníkovi návrhy
zmien článku 6 ods. 2 bis dohovoru a prílohy 9 k dohovoru, ktoré prijal na
svojom 53. zasadaní v Ženeve 9. februára 2012. Generálny tajomník vydal
10. júla oznámenie depozitára C.N.358.2012.TREATIES, v ktorom oznámil, že
ak do 10. júla 2013 žiadna zo zmluvných strán nevznesie námietky voči uvedeným
návrhom zmien, tieto návrhy nadobudnú účinnosť 10. októbra 2013.
1.2.        Všeobecný kontext
Dohovorom TIR, ktorého správu zabezpečuje
Európska hospodárska komisia Organizácie Spojených národov (EHK OSN) so
sídlom v Ženeve, sa zavádzajú postupy colného tranzitného režimu
vzťahujúce sa na medzinárodný pohyb tovaru po cestných komunikáciách.
Dohovor umožňuje, aby tovar, ktorý je podmienečne oslobodený od cla a
poplatkov, prekračoval medzinárodné hranice s minimálnou intervenciou colných
orgánov počas prepravy. Zmiernením tradičných prekážok medzinárodnej prepravy
tovaru systém TIR podporuje rozvoj medzinárodného obchodu. Skrátením zdržaní
pri tranzite sa dosahuje značná úspora nákladov na prepravu. Najdôležitejšou
výhodou systému je skutočnosť, že Dohovor TIR poskytuje prostredníctvom svojho
medzinárodného záručného reťazca pomerne jednoduchý prístup k požadovaným
zárukám.
Pracovná skupina EHK OSN pre colné otázky
ovplyvňujúce dopravu sa dohodla, že je potrebné prijať niektoré zmeny Dohovoru
TIR. Tieto zmeny sa týkajú zmeny článku 6 Dohovoru TIR, pričom cieľom uvedenej
zmeny je doplniť do prílohy 9 k Dohovoru TIR novú časť III, v ktorej sa
stanovia podmienky a požiadavky, ktoré musí splniť medzinárodná
organizácia poverená prevziať zodpovednosť za efektívne riadenie a fungovanie
medzinárodného záručného systému a tlačiť a distribuovať karnety TIR. V
súčasnosti je touto medzinárodnou organizáciou Medzinárodná únia cestnej
dopravy (IRU).
Nová časť III prílohy 9 bude dopĺňať účel
uvedenej prílohy, ktorá upravuje vstup súkromného sektora do režimu TIR
a v ktorej sa už riešia otázky oprávňovania národných združení na
vydávanie karnetov TIR a fyzických a právnických osôb na používanie karnetov
TIR.
1.3.        Existujúce ustanovenia v
oblasti návrhu
Článok 6 a vysvetlivky k článku 6 ods. 2 bis
Dohovoru TIR.
1.4.        Súlad s ostatnými politikami
a cieľmi Únie
Navrhované rozhodnutie je v súlade so
spoločnou politikou v oblasti obchodu a prepravy. Systém TIR, vďaka
ktorému dochádza k zjednodušeniu cestnej dopravy, umožňuje, aby sa tovar
prepravoval cez územie 68 zmluvných strán s minimálnymi zásahmi colnej správy,
a prostredníctvom medzinárodného záručného reťazca sa ním zabezpečuje
pomerne jednoduchý prístup k požadovaným zárukám. Zjednodušenia dosiahnuté
prostredníctvom Dohovoru TIR sú v súlade s revidovanou Lisabonskou
stratégiou.
2.           KONZULTÁCIE SO ZAINTERESOVANÝMI STRANAMI
A POSÚDENIE VPLYVU
2.1.        Konzultácie so
zainteresovanými stranami
Konzultačné metódy, hlavné cieľové
odvetvia a všeobecný profil respondentov
Konzultácie o tomto návrhu sa uskutočnili s
Medzinárodnou úniou cestnej dopravy (IRU). Konzultácie sa konali v rámci
stretnutí Výboru pre colné právne predpisy (koordinácia Ženeva) a zasadnutí
pracovnej skupiny EHK OSN pre colné otázky ovplyvňujúce dopravu.
Zhrnutie odpovedí a spôsobu, akým sa
zohľadnili
Priaznivé stanovisko.
2.2.        Získavanie a využívanie
expertízy
Externá expertíza nebola potrebná.
2.3.        Posúdenie vplyvu
Navrhovanými zmenami sa nemení podstata
prílohy 9 k Dohovoru TIR. Zavedením novej časti III sa však doplní účel
uvedenej prílohy, a to jasným vymedzením úloh a zodpovednosti všetkých
aktérov v rámci systému TIR v záujme transparentnosti jeho riadenia. Navyše
vzhľadom na to, že táto medzinárodná organizácia v súčasnosti zohráva v systéme
TIR kľúčovú úlohu, v Dohovore TIR by sa mala jednoznačne vymedziť a malo
by sa objasniť uplatňovanie postupu poverovania tejto organizácie. Začlenením
týchto podmienok a požiadaviek do právneho textu Dohovoru TIR sa takisto
zjednoduší text písomnej dohody medzi EHK OSN a medzinárodnou organizáciou
v súlade s vysvetlivkou 0.6.2 bis-2.
3.           PRÁVNE PRVKY NÁVRHU
3.1.        Zhrnutie navrhovaného
opatrenia
V navrhovanom rozhodnutí sa stanovuje pozícia,
ktorú má prijať Únia k návrhu na zmenu Colného dohovoru o medzinárodnej
preprave tovaru na podklade karnetov TIR.
3.2.        Právny základ
Článok 207 a článok 218 ods. 9 Zmluvy
o fungovaní Európskej únie.
3.3.        Zásada subsidiarity
Návrh patrí do výlučnej právomoci Európskej
únie (spoločná obchodná politika), a preto si nevyžaduje preskúmanie z hľadiska
zásady subsidiarity (článok 5 ods. 3 Zmluvy o fungovaní Európskej únie).
Navrhované zmeny predbežne prijala pracovná
skupina EHK OSN pre colné otázky ovplyvňujúce dopravu a Správny výbor
Dohovoru TIR.
3.4.        Zásada proporcionality
Návrh je v súlade so zásadou proporcionality.
Umožňuje uplatnenie zmeny v rámci medzinárodnej dohody, v ktorej sa v ako
takej dodržiava zásada proporcionality.
3.5.        Výber nástrojov
Navrhovaný nástroj: rozhodnutie.
Medzinárodné dohody a zmeny týchto dohôd sa za
bežných okolností zavádzajú do právneho poriadku Únie prostredníctvom
rozhodnutia.
4.           VPLYV NA ROZPOČET
Návrh nemá žiadny vplyv na rozpočet Únie.
2013/0148 (NLE)
Návrh
ROZHODNUTIE RADY
o pozícii, ktorá sa má prijať v mene
Európskej únie k návrhu na zmenu Colného dohovoru o medzinárodnej preprave
tovaru na podklade karnetov TIR (Dohovor TIR 1975)
RADA EURÓPSKEJ ÚNIE,
so zreteľom na Zmluvu o fungovaní Európskej
únie, a najmä na jej článok 207 v spojení s jej článkom 218 ods. 9,
so zreteľom na návrh Európskej komisie,
keďže:
(1)       Colný dohovor o medzinárodnej
preprave tovaru na podklade karnetov TIR (Dohovor TIR) zo 14. novembra 1975 bol
schválený v mene Únie nariadením Rady (EHS) č. 2112/78 z 25. júla 1978[1] a v Únii nadobudol platnosť 20.
júna 1983[2].
(2)       Konsolidované znenie Dohovoru
TIR bolo uverejnené ako príloha rozhodnutia Rady 2009/477/ES z 28. mája 2009[3], podľa ktorého Komisia
uverejňuje budúce zmeny dohovoru v Úradnom vestníku Európskej únie,
pričom uvedie dátum nadobudnutia ich účinnosti.
(3)       Pracovná skupina EHK OSN
pre colné otázky ovplyvňujúce dopravu sa po rozsiahlych rokovaniach v októbri
2011 rozhodla, že je potrebné prijať niektoré zmeny Dohovoru TIR. Tieto zmeny
sa týkajú článku 6 Dohovoru TIR a doplnenia novej časti III do prílohy 9
k Dohovoru TIR, v ktorej sa stanovia podmienky a požiadavky, ktoré
musí splniť medzinárodná organizácia poverená prevziať zodpovednosť za
efektívne riadenie a fungovanie medzinárodného záručného systému a tlačiť
a distribuovať karnety TIR.
(4)       Navrhovanými zmenami Dohovoru
TIR sa zavádza vymedzenie pojmu medzinárodná organizácia a jasne sa
stanovuje postup jej poverovania. Zavedením novej časti III do prílohy 9 sa
doplní účel uvedenej prílohy, a to jasným vymedzením úloh a zodpovednosti
všetkých aktérov v rámci systému TIR, a zvýši sa transparentnosť jeho riadenia.
Začlenením týchto podmienok a požiadaviek do právneho textu Dohovoru TIR sa
takisto zjednoduší text písomnej dohody medzi EHK OSN a medzinárodnou
organizáciou v súlade s vysvetlivkou 0.6.2 bis-2.
(5)       Zástupcovia všetkých
členských štátov vo Výbore pre colné právne predpisy (koordinácia Ženeva)
vyjadrili svoje kladné stanovisko k návrhu na zmenu.
(6)       Správny výbor Dohovoru TIR na
svojom 53. zasadaní vo februári 2012 prijal navrhované zmeny Dohovoru TIR pod
podmienkou, že budú ukončené vnútorné postupy EÚ.
(7)       Správny výbor v súlade s
ustanoveniami článku 59 ods. 1 a 2 dohovoru oznámil 5. júla 2012 generálnemu
tajomníkovi návrhy zmien článku 6 ods. 2 bis a prílohy 9 k dohovoru, ktoré
prijal 9. februára 2012 na svojom 53. zasadaní v Ženeve. Generálny tajomník vydal
10. júla oznámenie depozitára C.N.358.2012.TREATIES, v ktorom oznámil, že
ak do 10. júla 2013 žiadna zo zmluvných strán nevznesie námietky voči uvedeným
návrhom zmien, tieto návrhy nadobudnú účinnosť 10. októbra 2013.
(8)       Z tohto dôvodu by sa mala určiť
pozícia Únie týkajúca sa navrhovaných zmien,
PRIJALA TOTO ROZHODNUTIE:
Článok 1
Pozícia, ktorú ma Európska únia prijať v rámci
Správneho výboru Dohovoru TIR, sa zakladá na návrhu zmien pripojenom k tomuto
rozhodnutiu.
Článok 2
Toto rozhodnutie je určené členským štátom.
Komisia uverejní prijaté zmeny v Úradnom
vestníku Európskej únie, pričom uvedie dátum nadobudnutia ich účinnosti.
V Bruseli
                                                                       Za
Radu
                                                                       predseda
PRÍLOHA
V článku 6 sa dopĺňa tento nový odsek:
Článok 6 ods. 2 bis
Odsek 2 bis sa mení takto:
2 bis Správny výbor poveruje
medzinárodnú organizáciu prevziať zodpovednosť za efektívne riadenie a
fungovanie medzinárodného záručného systému. Poverenie sa udelí, ak organizácia
spĺňa podmienky a požiadavky stanovené v časti III prílohy 9. Správny výbor
môže poverenie zrušiť, ak tieto podmienky a požiadavky už nie sú splnené.
V prílohe 9 sa dopĺňa táto nová časť III:
Príloha 9 nová časť III
Nová časť III sa vkladá takto:
Poverenie medzinárodnej organizácie
v súlade s článkom 6 prevziať zodpovednosť za efektívne riadenie a
fungovanie medzinárodného záručného systému a tlačiť a distribuovať
karnety TIR
Podmienky a požiadavky
1. Podmienky a požiadavky, ktoré musí splniť
medzinárodná organizácia, aby bola v súlade s článkom 6 ods. 2 bis
dohovoru poverená správnym výborom prevziať zodpovednosť za efektívne riadenie
a fungovanie medzinárodného záručného systému a tlačiť a distribuovať
karnety TIR, sú tieto:
a) dôkaz o náležitej odbornej a finančnej
spôsobilosti na efektívne riadenie a fungovanie medzinárodného záručného
systému a o organizačných schopnostiach umožňujúcich plnenie jej záväzkov
stanovených dohovorom, a to prostredníctvom každoročného predkladania
konsolidovaných finančných výkazov riadne preverených medzinárodne uznávanými
nezávislými audítormi;
b) absencia vážnych alebo opakovaných porušení
colných alebo daňových predpisov.
2. Medzinárodná organizácia na základe
poverenia:
a) poskytuje zmluvným stranám Dohovoru TIR
prostredníctvom národných združení, ktoré sú členmi tejto medzinárodnej
organizácie, overené kópie zmluvy o globálnej záruke a doklad
o záručnom krytí;
b) poskytuje príslušným orgánom Dohovoru TIR
informácie o pravidlách a postupoch stanovených národnými združeniami na
vydávanie karnetov TIR;
c) poskytuje príslušným orgánom Dohovoru TIR
každoročne údaje o vznesených, neuhradených a uhradených nárokoch alebo
nárokoch vyrovnaných bez platby;
d) poskytuje príslušným orgánom Dohovoru TIR
úplné informácie o fungovaní systému TIR, okrem iného najmä včasné
a riadne podložené informácie o trendoch v počte neukončených
operácií TIR a vznesených, neuhradených a uhradených nárokoch alebo nárokoch
vyrovnaných bez platby, ktoré by mohli vyvolávať obavy, pokiaľ ide o riadne
fungovanie systému TIR, alebo ktoré by mohli viesť k ťažkostiam pri
zabezpečovaní nepretržitej prevádzky jeho medzinárodného záručného systému;
e) poskytuje príslušným orgánom Dohovoru TIR
štatistické údaje o počte karnetov TIR distribuovaných každej zmluvnej strane,
rozdelených podľa typu;
f) poskytuje Výkonnému výboru TIR podrobnosti
o cene jednotlivých typov karnetu TIR, ktoré táto medzinárodná organizácia
distribuuje;
g) prijíma všetky možné opatrenia na zníženie
rizika falšovania karnetov TIR;
h) prijíma primerané nápravné opatrenia v
prípadoch, keď sa na karnetoch TIR zistia chyby alebo nedostatky, a oznamuje
tieto prípady Výkonnému výboru TIR;
j) v plnej miere spolupracuje v prípadoch, keď
je Výkonný výbor TIR vyzvaný, aby sprostredkoval urovnanie sporu;
k) zabezpečuje, aby sa Výkonnému výboru TIR
bezodkladne oznamovali akékoľvek problémy zahŕňajúce podvodné konanie alebo iné
ťažkosti pri uplatňovaní Dohovoru TIR;
l) spolu s národnými záručnými
združeniami, ktoré sú členmi danej medzinárodnej organizácie, a s colnými
orgánmi riadi kontrolný systém karnetov TIR, stanovený v prílohe 10 k dohovoru,
a informuje zmluvné strany a príslušné orgány dohovoru o zistených
problémoch v systéme;
m) poskytuje príslušným orgánom Dohovoru TIR
štatistiky a údaje o výsledkoch zmluvných strán, pokiaľ ide
o kontrolný systém stanovený v prílohe 10;
n) najneskôr dva
mesiace pred predbežným dátumom nadobudnutia účinnosti alebo obnovenia
poverenia udeleného v súlade s článkom 6 ods. 2 bis dohovoru uzatvorí na
základe splnomocnenia a v mene správneho výboru písomnú dohodu so sekretariátom
Európskej hospodárskej komisie Organizácie Spojených národov, v ktorej
medzinárodná organizácia prijme svoje povinnosti stanovené v tomto odseku.
3. Ak záručné združenie informuje medzinárodnú
organizáciu o nároku, medzinárodná organizácia oznámi svoje stanovisko do troch
(3) mesiacov odo dňa, keď bola o tomto nároku informovaná.
4. Všetky informácie, ktoré medzinárodná
organizácia na základe dohovoru priamo alebo nepriamo získa a ktoré majú
dôverný charakter alebo sa poskytujú ako dôverné, podliehajú záväzku služobného
tajomstva a bez výslovného povolenia osoby alebo orgánu, ktoré ich poskytli, sa
nesmú používať ani spracúvať na obchodné účely ani žiadne iné účely, než na aké
boli poskytnuté alebo sprístupnené tretím osobám. Takéto informácie sa však
môžu sprístupniť bez povolenia príslušným orgánom zmluvných strán tohto
dohovoru, pokiaľ je takéto konanie oprávnené alebo povinné na základe
ustanovení vnútroštátneho alebo medzinárodného práva alebo v súvislosti so
súdnym konaním. Sprístupnenie alebo oznámenie informácií sa uskutočňuje
v plnom súlade s platnými ustanoveniami o ochrane údajov.
5. Správny výbor má právo zrušiť poverenie
udelené v súlade s článkom 6 ods. 2 bis v prípade nesplnenia uvedených
podmienok a požiadaviek. Ak sa správny výbor rozhodne poverenie zrušiť, toto
rozhodnutie nadobudne účinnosť najskôr šesť (6) mesiacov od dátumu zrušenia.
6. Poverením medzinárodnej organizácie na
základe uvedených podmienok nie sú dotknuté záväzky a zodpovednosť organizácie
stanovené dohovorom.
[1]               Ú. v. ES L 252, 14.9.1978, s. 1.
[2]               Ú. v. ES L 31, 2.2.1983, s. 13.
[3]               Ú. v. EÚ L 165, 26.6.2009, s. 1.


|

52010PC0452

/* COM/2010/0452 final */  Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2009/023 PT/Qimonda, Portugalsko)

	[pic] | EURÓPSKA KOMISIA |Brusel, 2.9.2010KOM(2010) 452 v konečnom zneníNávrhROZHODNUTIE EURÓPSKEHO PARLAMENTU A RADYo mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2009/023 PT/Qimonda, Portugalsko)DÔVODOVÁ SPRÁVABod 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[1] umožňuje mobilizáciu Európskeho fondu na prispôsobenie sa globalizácii (EGF) s ročným stropom 500 mil. EUR nad rámec príslušných okruhov finančného rámca.Pravidlá, ktoré sa uplatňujú na finančné príspevky z fondu EGF, sú stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[2].Dňa 17. decembra 2009 Portugalsko predložilo žiadosť EGF/2009/023 PT/Qimonda o finančný príspevok z fondu EGF v dôsledku prepúšťania v spoločnosti Qimonda Portugal S.A.Po dôkladnom preskúmaní tejto žiadosti Komisia v súlade s článkom 10 nariadenia (ES) č. 1927/2006 dospela k záveru, že podmienky pre finančný príspevok podľa tohto nariadenia sú splnené.ZHRNUTIE ŽIADOSTI A ANALÝZAKľúčové údaje:Referenčné č. EGF EGF/2009/023Členský štát PortugalskoČlánok 2 a)Príslušný podnik Qimonda Portugal S.A.Dodávatelia/nadväzujúci výrobcovia 0Referenčné obdobie 8. 6. 2009 až 8. 10. 2009Dátum začatia personalizovaných služieb 1. 12. 2009Dátum podania žiadosti 17. 12. 2009Počet prepustených pracovníkov počas referenčného obdobia:-- celkový počet 519-- v hlavnom podniku 519u dodávateľov/nadväzujúcich výrobcov 0Počet prepustených pracovníkov pred referenčným obdobím/po referenčnom období 395Celkový počet prepustených pracovníkov 914Počet prepustených pracovníkov, pre ktorých je určená pomoc 839Personalizované služby: rozpočet v EUR 3 494 532Výdavky na vykonávanie fondu EGF[3]: rozpočet v EUR 206 500Percentuálny podiel výdavkov na vykonávanie fondu EGF 5,6Celkový rozpočet v EUR 3 701 032Príspevok z fondu EGF v EUR (65 %) 2 405 6711.  Žiadosť bola Komisii predložená 17. decembra 2009 a do 28. apríla 2010 bola doplnená o dodatočné informácie.2.  Žiadosť spĺňa podmienky na poskytnutie prostriedkov z fondu EGF podľa článku 2 písm. a) nariadenia (ES) č. 1927/2006 a bola predložená v lehote 10 týždňov stanovenej v článku 5 uvedeného nariadenia.Súvislosť medzi prepúšťaním a veľkými zmenami v štruktúre svetového obchodu v dôsledku globalizácie alebo celosvetovej finančnej a hospodárskej krízy3.  Portugalsko poukazuje na vyhlásenie platobnej neschopnosti nemeckej nadnárodnej spoločnosti Qimonda AG v januári 2009, s cieľom určiť súvislosť medzi prepúšťaním a celosvetovou finančnou a hospodárskou krízou. Na konci marca 2009 spoločnosť Qimonda Portugal so sídlom vo Vila do Conde (región Norte) tiež požiadala o vyhlásenie platobnej neschopnosti. Dôvodom tejto žiadosti bolo úplné zastavenie výroby v nemeckej továrni Qimonda, ktorá dodávala suroviny továrni vo Vila do Conde, spolu s neschopnosťou dohodnúť sa s potenciálnymi investormi, ktorí by pokračovali vo výrobe v Portugalsku.4.  Platobná neschopnosť nemeckej nadnárodnej spoločnosti Qimonda AG nastala v dôsledku: a) finančnej krízy, ktorá spôsobila pokles celosvetovej ekonomiky, a v prípade spoločnosti Qimonda aj dodatočného efektu znižovania schopnosti investovať do inovácií a výrobného zariadenia; b) ťažkostí s prístupom k finančným prostriedkom na kapitálových a investičných trhoch v dôsledku krízy; c) nadbytočných kapacít na trhu s pamäťami Dynamic Random Access Memory (DRAM), ktoré vytvorili mimoriadny tlak na ceny, čo donútilo viaceré spoločnosti znížiť objem výroby a vykonať väčšiu kontrolu zásob; a d) vysokých investícií potrebných na vývoj nových výrobných technológií.Preukázanie počtu prepustených pracovníkov a splnenie kritérií článku 2 písm. a)5.  Portugalsko predložilo túto žiadosť podľa intervenčných kritérií článku 2 písm. a) nariadenia (ES) č. 1927/2006, v ktorom sa vyžaduje najmenej 500 prepustených pracovníkov v období štyroch mesiacov v jednom podniku v členskom štáte vrátane pracovníkov prepustených u dodávateľov alebo nadväzujúcich výrobcov.6.  V žiadosti sa uvádza 519 prepustených pracovníkov v spoločnosti Qimonda v období od 8. júna 2009 do 8. októbra 2009. Všetky uvedené údaje o počte prepustených pracovníkov sa vypočítali podľa druhej zarážky druhého odseku článku 2 nariadenia (ES) č. 1927/2006.Vysvetlenie nepredvídanej povahy tohto prepúšťania7.  Portugalské orgány tvrdia, že silu celosvetovej úverovej krízy a jej následný vplyv na finančné trhy nebolo možné predvídať. Spoločnosť Qimonda AG so sídlom v Mníchove a pobočkami v rôznych krajinách vo svete bola vedúcim výrobcom pamätí DRAM, ktoré sa montujú do počítačov, serverov a množstva digitálnych prístrojov (MP3 prehrávačov, mobilných telefónov, fotoaparátov, herných konzol a iných). Náplňou činnosti portugalskej továrne vo Vila do Conde, ktorá v roku 2007 zamestnávala 1 700 robotníkov, boli výrobné a inžinierske služby v oblasti polovodičov, predovšetkým pri zostavovaní a testovaní pamätí DRAM. Platobná neschopnosť spoločnosti Qimonda AG v januári 2009 preto prišla neočakávane, keďže spoločnosť v tom čase pripravovala spustenie novej technológie.Identifikácia prepúšťajúcich podnikov a pracovníkov, pre ktorých je pomoc určená8.  V žiadosti sa uvádza celkom 519 prepustených pracovníkov v spoločnosti Qimonda počas štvormesačného referenčného obdobia. Ďalších 395 pracovníkov v spoločnosti Qimonda bolo prepustených pred a po uplynutí referenčného obdobia. Z celkového počtu 914 pracovníkov je pomoc určená 839 pracovníkom. Pomoc nie je určená 75 pracovníkom, ktorí si už našli novú prácu alebo začali podnikať, odišli do dôchodku, emigrovali, alebo neboli k dispozícii z iných dôvodov.9.  Rozpis pracovníkov, ktorým je určená pomoc:Kategória Počet Podiel v %Muži 498 59,4Ženy 341 40,6Občania EÚ 834 99,4Občania iných štátov 5 0,6Od 15 do 24 rokov 203 24,2Od 25 do 54 rokov 627 74,7Vek nad 54 rokov 9 1,1Je potrebné uviesť, že 36,6 % pracovníkov má len základné vzdelanie (9 rokov alebo menej školskej dochádzky), zatiaľ čo len 10,7 % pracovníkov má vyššie stredoškolské vzdelanie alebo absolvovalo štúdium na vysokej škole.Jeden pracovník má dlhotrvajúci zdravotný problém/je postihnutý.10.  Pokiaľ ide o profesijné kategórie, rozdelenie je takéto:Kategória Počet Podiel v %Generálny riaditeľ 1 0,1Vedeckí pracovníci v oblasti matematiky, fyziky a inžinierstva 59 7,0Iní vedeckí pracovníci 1 0,1Odborní pracovníci v oblasti fyziky a inžinierstva 115 13,7Iní odborní pracovníci 5 0,6Administratívni pracovníci 3 0,4Pracovníci oddelenia služieb zákazníkom 1 0,1Modeli(-ky), predajcovia a demonštrátori 1 0,1Pracovníci v kovovýrobe, strojárenstve a súvisiacich odvetviach 5 0,6Operátori stacionárnych strojov a súvisiacich zariadení 1 0,1Operátori strojov a montéri 642 76,5Pomocní pracovníci v oblasti ťažby, stavebníctva, výroby a dopravy 5 0,6Spolu 839 100,011.  V súlade s článkom 7 nariadenia (ES) č. 1927/2006 Portugalsko potvrdilo, že bola uplatnená politika rovnosti mužov a žien a nediskriminácie a že bude aj naďalej uplatňovaná počas rôznych stupňov vykonávania EGF a najmä v rámci prístupu k nemu.Opis príslušného územia a jeho orgánov a zainteresovaných strán12.  Podnik Qimonda bol umiestnený vo Vila do Conde, v NUTS II regióne Norte a v NUTS III regióne Grande Porto. Región Norte je najhustejšie obývaný a najviac industrializovaný v krajine s vysokou koncentráciou tradičného priemyslu (textil, oblečenie, obuv, drevo a korok), spolu s poľnohospodárstvom (mlieko a portské víno) a so vznikajúcimi novými odvetviami, ako napríklad zdravotnícke technológie. Vo všetkých týchto odvetviach dominujú malé a stredné podniky (MSP). Región stále trpí nízkou úrovňou vzdelania, ktorá postihuje najmä staršiu generáciu, a dlhodobou nezamestnanosťou.13.  Hlavným orgánom v dotknutej oblasti je Instituto do Emprego e Formação Profissional (IEFP, I.P.) so siedmimi úradmi, ktoré sa starajú o postihnutých pracovníkov. Najdôležitejším z nich je Vila do Conde, kde je registrovaných 446 pracovníkov. Sociálni partneri, mestské úrady a okresné združenia sú tiež aktívnymi zainteresovanými stranami, spolu s viacerými univerzitami a školiacimi strediskami.Očakávané účinky prepúšťania na miestnu, regionálnu a celoštátnu zamestnanosť14.  Portugalsko argumentuje, že v regióne Norte je vyššia miera nezamestnanosti ako v krajine ako celku, a že miera nezamestnanosti podstatne narástla z úrovne 9,1 % v treťom štvrťroku 2008 na 11,6 % v treťom štvrťroku 2009. Dlhodobá nezamestnanosť v rovnakom čase dosahuje úrovne 49 % celkovej nezamestnanosti v regióne Norte. Úrady práce v regióne Norte medzi januárom a októbrom 2009 zaznamenali priemerne 22 000 nezamestnaných mesačne oproti počtu 17 600 v roku 2008, čo predstavuje najvyššiu nezamestnanosť v krajine.Región Norte, kde došlo k prepúšťaniu už získal súhlas na podporu z EGF v predchádzajúcom prípade EGF/2009/001 PT/Norte-Centro.15.  Ak budeme vychádzať z údajov úradu práce v Povoa do Varzim / Vila do Conde (kde je registrovaná polovica pracovníkov, ktorým je určená pomoc), registrovaná nezamestnanosť od januára do októbra 2009 vzrástla o 20,8 %, čo zodpovedá 1 631 osobám.16.  Zatvorenie podniku Qimonda malo za následok pribudnutie 1 000 nezamestnaných osôb v regióne, ktorý sa už nachádza v recesii. Strata podniku Qimonda tiež ovplyvnila vyhliadky regiónu do budúcnosti, v ktorom bol vnímaný ako príklad úspechu vďaka zavádzaniu inovácií, technologickému vývoju a medzinárodnému charakteru. Podnik Qimonda bol schopný prilákať skupinu zamestnancov s vysokou kvalifikáciou, ktorí môžu byť pre región stratení, ak im nebude poskytnutá okamžitá a atraktívna podpora pri získaní pracovných príležitostí v regióne.Koordinovaný balík personalizovaných služieb, ktorý sa má financovať, a rozpis predpokladaných nákladov naň vrátane jeho doplnenia o opatrenia financované zo štrukturálnych fondov17.  Navrhujú sa nasledovné opatrenia, ktoré v kombinácii vytvárajú koordinovaný balík personalizovaných služieb zameraných na opätovné začlenenie pracovníkov na trhu práce. Vzhľadom na rôznorodé zloženie skupiny bude potrebné začať s profilovaním nezamestnaných osôb (839) na úradoch práce, z ktorých 400 bude odkázaných na iné orgány aby získali ďalšie informácie, vedenie, sprostredkovanie atď.18.  Uznanie, validácia a certifikácia zručností : táto možnosť sa týka 150 osôb. Prostredníctvom autorizovaných centier nových príležitostí (New Opportunities Centres – NOC) budú pracovníci môcť určiť znalosti a zručnosti, ktoré získali počas života v rámci formálneho a neformálneho kontextu. Spolu so školiteľmi zostavia pre každého jednotlivo cestu odlišnej dĺžky, ktorá povedie k validácii stredoškolského vzdelania.19.  Odborná príprava : pracovníkom bude poskytnutá odborná príprava spôsobom, ktorý je najvhodnejší pre ich úroveň vzdelania a zručností, s cieľom pomôcť im prispôsobiť sa zmenám a novým podmienkam, a tiež pomôcť v prípade, ak si vytvoria svoje vlastné firmy alebo začnú so samostatnou zárobkovou činnosťou. Niektoré z týchto školení budú poskytnuté modulárnym spôsobom, niektoré vo forme programov vzdelávania dospelých s cieľom získať nové odborné spôsobilosti a iné ako špecifické odborné školenia prispôsobené potrebám jednotlivcov. Portugalsko plánuje túto odbornú prípravu poskytnúť 250 pracovníkom. Odborná príprava bude poskytovaná rôznymi oprávnenými vzdelávacími inštitúciami vrátane odvetvových združení v prípade školení špecifických pre tieto odvetvia. Príspevky na odbornú prípravu, stravu, dopravu, osobné úrazové poistenie a ubytovanie budú poskytnuté v rámci presne vymedzených podmienok a obmedzení.20.  Granty na odbornú prípravu z osobnej iniciatívy : pracovníkom umožnia zúčastniť sa na vhodných školeniach, dohodnutých v rámci ich osobného plánu na získanie zamestnania, poskytovaných oprávnenými školiacimi strediskami. Očakáva sa, že približne 50 pracovníkov prijme túto ponuku.21.  Podpora pri samostatnom získaní zamestnania : predstavuje grant udelený pracovníkom, ktorí si počas vykonávania opatrení balíka EGF sami našli prácu na dobu neurčitú, alebo najmenej na šesť mesiacov. Výška grantu závisí od dĺžky trvania pracovnej zmluvy a môže byť zvýšená, ak je nové miesto zamestnania vzdialené viac ako 100 km od miesta bydliska pracovníka. Očakáva sa, že grant bude poskytnutý približne 80 pracovníkom.22.  Stimul na zamestnanie : na účely stimulácie vytvorenia nových pracovných miest môže byť pridelená finančná podpora zamestnávateľom, ktorí podpíšu zmluvu na plný úväzok s pracovníkom prijímajúcim pomoc z EGF, čo má za následok zvýšenie úrovne zamestnanosti v danej spoločnosti. Minimálne trvanie zmluvy musí byť 12 mesiacov, pričom sa vyplatí vyšší stimul zamestnávateľom, ktorí prijmú pracovníkov na dobu neurčitú. Očakáva sa, že tento stimul využije 100 pracovníkov.23.  Odborná príprava na podnikanie a technická podpora : pre pracovníkov, ktorí majú v úmysle založiť si vlastnú firmu bude organizovaná odborná príprava na získanie špecifických znalostí a zručností potrebných na vytvorenie a riadenie malých podnikov. Programový obsah a rozvrhy odbornej prípravy budú flexibilné a prispôsobia sa potrebám pracovníkov, ktorí sa ich zúčastnia. Účasť na odbornej príprave je do vydania rozhodnutia o podpore vytvorenia podniku povinná, okrem prípadov, kde bola potvrdená účasť na školeniach alebo profesné skúsenosti. Technická podpora projektu zahŕňa aktivity na podporu rozvinutia obchodnej myšlienky, prípravy podnikateľského plánu, vytvorenia spoločnosti a sledovania projektu počas prvého roka činnosti. Očakáva sa, že túto možnosť zvolí 40 pracovníkov.24.  Podpora zakladania podnikov : po ukončení odbornej prípravy na podnikanie bude pracovníkom poskytnutý nevratný príspevok vo výške 20 000 EUR za každé vytvorené pracovné miesto, vrátane miesta navrhovateľa, do maximálneho počtu troch miest. Na vytvorené miesta by mali nastúpiť príjemcovia pomoci z EGF alebo nezamestnané osoby, ktoré sú registrované na úradoch práce v regióne, a mali by predstavovať plný úväzok na minimálne dva roky. Odhaduje sa, že po absolvovaní odbornej prípravy túto možnosť využije 40 pracovníkov.25.  Prax na pracovisku : toto opatrenie je zamerané na to, aby príjemcom pomoci z EGF bola umožnená prax na pracovisku po získaní novej úrovne kvalifikácie alebo zručností v novej profesijnej oblasti. Trvanie praxe bude tri až deväť mesiacov. Príjemcovia budú dostávať mesačný príspevok, ktorého úroveň bude závisieť na úrovni kvalifikácie, ako aj príspevok na stravu, dopravu a poistné krytie. Očakáva sa, že túto možnosť praxe zvolí 80 pracovníkov.26.  Plán integrácie : plán integrácie poskytne približne 50 pracovníkom pracovné skúsenosti na úrovni najmenej 30 hodín týždenne počas obdobia 12 mesiacov. Cieľom plánu je, aby títo pracovníci nestratili kontakt s ostatnými pracovníkmi, netrpeli izoláciou a demotiváciou, a aby mali možnosť získať nové znalosti a zručnosti, a tým rozšíriť možnosti zamestnania sa po uplynutí obdobia integrácie. Pracovníci budú zamestnaní v neziskových organizáciách na dobu určitú. To ich bude oprávňovať na príspevky na stravu, dopravu, poistenie a príspevok namiesto mzdy.27.  Výdavky na vykonávanie fondu EGF, ktoré sú uvedené do prihlášky podľa článku 3 nariadenia (ES) č. 1927/2006, sú určené na financovanie prípravných, riadiacich a kontrolných aktivít, ako aj na informačné opatrenia a reklamné kampane.28.  Personalizované služby uvedené portugalskými orgánmi predstavujú aktívne opatrenia trhu práce v rámci oprávnených činností vymedzených v článku 3 nariadenia (ES) č. 1927/2006. Portugalské orgány odhadujú celkové náklady na tieto služby na úrovni 3 494 532 EUR a výdavky na vykonávanie EGF na úrovni 206 500 EUR (čo predstavuje 5,6 % celkovej sumy). Celková výška príspevku požadovaného z EGF je 2 405 671 EUR (65 % celkových nákladov).Činnosti | Odhadovaný počet pracovníkov, ktorým je pomoc určená | Odhadované náklady na dotknutého pracovníka (v EUR) | Celkové náklady (EGF a vnútroštátne spolufinancovanie) (v EUR) |Personalizované služby (prvý odsek článku 3 nariadenia (ES) č. 1927/2006) |Informačné, poradenské a sprostredkovateľské činnosti | 400 | 419,22 | 167 688 |Uznanie, validácia a certifikácia zručností | 150 | 800,00 | 120 000 |Odborná príprava | 250 | 2 800,00 | 700 000 |Granty na odbornú prípravu z osobnej iniciatívy | 50 | 6 000,00 | 300 000 |Podpora pri samostatnom získaní zamestnania | 80 | 1 700,00 | 136 000 |Stimul na zamestnanie | 100 | 3 500,00 | 350 000 |Odborná príprava na podnikanie a technická podpora | 40 | 2 096,10 | 83 844 |Podpora zakladania podnikov | 40 | 30 000,00 | 1 200 000 |Prax na pracovisku | 80 | 3 900,00 | 312 000 |Plán integrácie | 50 | 2 500,00 | 125 000 |Medzisúčet – personalizované služby | 3 494 532 |Výdavky na vykonávanie fondu EGF (tretí odsek článku 3 nariadenia (ES) č. 1927/2006) |Prípravné činnosti | 3 500 |Riadiace aktivity | 197 000 |Informačné opatrenia a reklamné kampane | 3 000 |Kontrolné činnosti | 3 000 |Medzisúčet – výdavky na vykonávanie fondu EGF | 206 500 |Odhadované náklady spolu | 3 701 032 |Príspevok z fondu EGF (65 % celkových nákladov) | 2 405 671 |29.  Portugalsko potvrdzuje, že opísané opatrenia dopĺňajú činnosti financované zo štrukturálnych fondov. Portugalsko takisto zabezpečí jasný audit trail o činnostiach financovaných z EGF, aby sa na tieto činnosti nepožadovali ani nepoužívali žiadne iné finančné prostriedky EÚ.Dátum (dátumy), odkedy sa začali alebo sa plánujú začať personalizované služby pre príslušných pracovníkov30.  Portugalsko začalo príslušným pracovníkom poskytovať personalizované služby zahrnuté do koordinovaného balíka navrhnutého na spolufinancovanie z fondu EGF 1. decembra 2009. Tento dátum preto predstavuje začiatok obdobia oprávnenosti na akúkoľvek pomoc, ktorú možno poskytnúť z fondu EGF.Postupy konzultácií so sociálnymi partnermi31.  Žiadosť o poskytnutie prostriedkov z fondu EGF bola predložená na zasadnutí predstavenstva IEFP,I. P. 17. decembra 2009. Inštitút IEFP,I. P., ktorý je riadiacim a platobným orgánom fondu EGF v Portugalsku, je tripartitný orgán. Sociálni partneri sú tiež aktívni medzi zúčastnenými stranami, ktoré podporujú opätovnú integráciu pracovníkov podniku Qimonda do zamestnania.32.  Portugalské orgány potvrdili, že požiadavky stanovené vo vnútroštátnych právnych predpisoch a v právnych predpisoch Spoločenstva týkajúce sa hromadného prepúšťania boli splnené.Informácie o činnostiach, ktoré sú povinné podľa vnútroštátneho práva alebo kolektívnych zmlúv33.  Pokiaľ ide o kritériá uvedené v článku 6 nariadenia (ES) č. 1927/2006, portugalské orgány vo svojej žiadosti:34.  potvrdili, že finančný príspevok z EGF nenahrádza opatrenia, za ktoré sú zodpovedné spoločnosti na základe vnútroštátnych právnych predpisov alebo kolektívnych dohôd,35.  preukázali, že činnosti poskytujú podporu jednotlivým pracovníkom a nemajú sa použiť na reštrukturalizáciu spoločností alebo odvetví,36.  potvrdili, že na uvedené oprávnené činnosti sa neprijíma pomoc z iných finančných nástrojov Spoločenstva.37.  Podnik Qimonda Portugal bol v minulosti príjemcom grantov z Európskeho fondu regionálneho rozvoja a Európskeho sociálneho fondu. Tieto granty sa uplatňujú príslušným spôsobom osobitne. Príspevok z fondu EGF v rámci predkladaného návrhu sa žiadnym spôsobom na podnik nevzťahuje a podnik nebude zahrnutý do jeho vykonávania. Navrhovaný príspevok z fondu EGF bude použitý výhradne na aktívne opatrenia v oblasti zamestnanosti, ktoré majú umožniť bývalým pracovníkom podniku Qimonda čo najrýchlejšiu opätovnú integráciu do pracovného procesu.Systémy riadenia a kontroly38.  Portugalsko oznámilo Komisii, že finančný príspevok bude spravovaný a kontrolovaný inštitútom Instituto do Emprego e Formação Profissional, I. P., verejnou službou zamestnanosti. Celkové technické a administratívne riadenie vykonáva oddelenie zamestnanosti prostredníctvom koordinačnej komisie EGF pre intervencie, v ktorej je zastúpené oddelenie odbornej prípravy, oddelenie kontroly financií a riadenia, a regionálne delegácie regiónu Norte. Celkové finančné riadenie prevzalo oddelenie kontroly financií a riadenia. Za schválenie a platbu pomoci sú zodpovedné regionálne delegácie regiónu Norte. Úrady práce a partnerské organizácie najviac postihnutých obcí budú vykonávať väčšinu aktívnych opatrení. Portugalsko potvrdilo, že bude rešpektovať princíp oddelenia funkcií medzi príslušnými subjektmi, ako aj v ich vnútri.Za audit a kontrolu tejto žiadosti o príspevok z fondu EGF bude zodpovedný Instituto de Gestão do Fundo Social Europeu (IGFSE, I. P.), Inštitút pre riadenie Európskeho sociálneho fondu.Financovanie39.  Na základe žiadosti predloženej Portugalskom navrhovaná výška príspevku z EGF na koordinovaný balík personalizovaných služieb predstavuje 2 405 671 EUR, čo zodpovedá 65 % celkových nákladov. Výška prostriedkov, ktoré Komisia v rámci fondu navrhuje vyčleniť, vychádza z informácií poskytnutých Portugalskom.40.  Vzhľadom na maximálnu sumu finančného príspevku z fondu EGF podľa článku 10 ods. 1 nariadenia (ES) č. 1927/2006, ako aj vzhľadom na rozsah prerozdelenia rozpočtových prostriedkov, Komisia navrhuje uvoľniť z fondu EGF uvedenú celkovú sumu, ktorá sa vyčlení v rámci okruhu 1a finančného rámca.41.  Pri tejto navrhnutej sume finančného príspevku zostane k dispozícii viac ako 25 % maximálnej ročnej sumy EGF na pokrytie potrieb počas posledných štyroch mesiacov roka v súlade s ustanoveniami článku 12 ods. 6 nariadenia (ES) č. 1927/2006.42.  Komisia predložením tohto návrhu na uvoľnenie prostriedkov z fondu EGF začína zjednodušený postup trialógu v súlade s bodom 28 medziinštitucionálnej dohody zo 17. mája 2006, aby sa v rámci oboch zložiek rozpočtového orgánu dosiahla dohoda o potrebe čerpania prostriedkov z fondu EGF a o požadovanej sume. Komisia vyzýva tú z dvoch zložiek rozpočtového orgánu, ktorá na príslušnej politickej úrovni dosiahne dohodu o predbežnom návrhu na mobilizáciu ako prvá, aby o svojom úmysle informovala druhú zložku rozpočtového orgánu a Komisiu. V prípade nesúhlasu jednej z dvoch zložiek rozpočtového orgánu sa zvolá oficiálne zasadnutie trialógu.43.  Komisia predkladá samostatne žiadosť o prevod s cieľom zahrnúť do rozpočtu na rok 2010 osobitné viazané a platobné rozpočtové prostriedky, v súlade s bodom 28 medziinštitucionálnej dohody zo 17. mája 2006.Zdroj platobných rozpočtových prostriedkov44.  Na základe súčasného stavu vykonávania sa dá predpokladať, že v tomto roku sa v plnej miere nevyčerpajú platobné rozpočtové prostriedky vyčlenené na rok 2010 v rámci rozpočtového riadku 01 04 05 „Ukončenie programu pre podniky: zlepšenie finančného prostredia pre malé a stredné podniky (MSP).“45.  V súlade s požiadavkami sa platobné rozpočtové prostriedky prevedú na zverenské účty s cieľom zabezpečiť, aby bol Európsky investičný fond (EIF) neustále schopný vyplácať prostriedky finančným sprostredkovateľom.46.  Finančná kríza mala výrazný dosah na finančné nástroje a ich profil vyplácania, najmä pokiaľ ide o nástroje v oblasti rizikového kapitálu. Podľa Európskeho združenia rizikového kapitálu (EVCA) v rokoch 2007 až 2009 klesol objem investícií a zrušených investícií (odpredajov) o viac ako polovicu v porovnaní so stavom pred krízou[4]. Tento vývoj mal výrazný dosah aj na prognózy týkajúce sa vyplácania prostriedkov v roku 2010.47.  V dôsledku uvedených skutočností nebude v roku 2010 potrebné v plnej miere vyčerpať platobné rozpočtové prostriedky vyčlenené v rozpočte na tento rok (35 miliónov EUR pre viacročný program pre podniky a podnikanie – Multi-Annual Programme for Enterprise and Entrepreneurship – MAP). Preto je možné uvoľniť 2 405 671 EUR na prevod.48.  NávrhROZHODNUTIE EURÓPSKEHO PARLAMENTU A RADYo mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2009/023 PT/Qimonda, Portugalsko)EURÓPSKY PARLAMENT A RADA EURÓPSKEJ ÚNIE,so zreteľom na Zmluvu o fungovaní Európskej únie,so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[5], a najmä na jej bod 28,so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[6], a najmä na jeho článok 12 ods. 3,so zreteľom na návrh Európskej komisie[7],keďže:(1) Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých zmien v štruktúre svetového obchodu spôsobených globalizáciou a pomôcť im pri ich opätovnom začleňovaní do trhu práce.(2) Rozsah pôsobnosti fondu EGF bol rozšírený v prípade žiadostí predložených od 1. mája 2009, aby bola zahrnutá podpora pracovníkov prepustených v priamom dôsledku celosvetovej finančnej a hospodárskej krízy.(3) Medziinštitucionálna dohoda zo 17. mája 2006 umožňuje mobilizáciu fondu EGF s ročným stropom vo výške 500 miliónov EUR.(4) Portugalsko predložilo 17. decembra 2009 žiadosť o mobilizáciu EGF v súvislosti s prepúšťaním v podniku Qimonda Portugal S. A. a do 28. apríla 2010 ju doplnilo o ďalšie informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 2 405 671 EUR.(5) Preto je potrebné mobilizovať fond EGF s cieľom poskytnúť finančný príspevok v súvislosti so žiadosťou Portugalska,ROZHODLI TAKTO:Článok 1V rámci všeobecného rozpočtu Európskej únie na rozpočtový rok 2010 sa mobilizuje Európsky fond na prispôsobenie sa globalizácii (EGF) s cieľom poskytnúť sumu 2 405 671 EUR vo forme viazaných a platobných rozpočtových prostriedkov.Článok 2Toto rozhodnutie sa uverejní v Úradom vestníku Európskej únie .VZa Európsky parlament Za Radupredseda predseda [1] Ú. v. EÚ C 139, 14.6.2006, s. 1.[2] Ú. v. EÚ L 406, 30.12.2006, s. 1.[3] V súlade s tretím odsekom článku 3 nariadenia (ES) č. 1927/2006.[4] Investície a odpredaje rizikového kapitálu: 13,1 miliardy EUR v roku 2007, 9,8 miliardy EUR v roku 2008, 5,8 miliardy EUR v roku 2009 (Zdroj: EVCA/PEREP_Analytics na roky 2007 – 2009, Trhové štatistiky EVCA/Thomson Reuters/PwC za predchádzajúce roky).[5] Ú. v. EÚ C 139, 14.6.2006, s. 1.[6] Ú. v. EÚ L 406, 30.12.2006, s. 1.[7] Ú. v. EÚ C […], […], s. […].


                            EURÓPSKA
                            KOMISIA

                                                   V Bruseli 12. 10. 2012
                                                   COM(2012) 589 final

                                                   2012/0284 (NLE)

                                           Návrh

                                  ROZHODNUTIE RADY

     o pozícii, ktorá sa má prijať v mene Európskej únie v Skupine expertov pre Európsku
      dohodu o práci osádok vozidiel v medzinárodnej cestnej doprave (AETR) Európskej
                       hospodárskej komisie Organizácie spojených národov

                                 (Text s významom pre EHP)

SK                                                                                SK
 ---pagebreak---                                           DÔVODOVÁ SPRÁVA

     1. KONTEXT NÁVRHU

     Vývoj pravidiel EÚ a AETR

     Európska dohoda o práci osádok vozidiel v medzinárodnej cestnej doprave (European Road
     Transport Agreement, ERTA; Accord Européen sur les Transports Routiers, AETR) stanovuje
     pravidlá o časoch vedenia motorového vozidla a dobách odpočinku profesionálnych vodičov.
     Táto multilaterálna dohoda bola vypracovaná pod záštitou Európskej hospodárskej komisie
     Organizácie spojených národov (EHK OSN). Dala podnet na vznik podobných pravidiel
     v Európskej únii, konkrétne nariadenia (ES) 561/20061 o časoch jazdy a dobách odpočinku
     a nariadenie (EHS) 3821/852 o tachografe, čo je záznamové zariadenie používané na overenie
     súladu s pravidlami o časoch jazdy a dobách odpočinku. V súčasnej dobe je zmluvnými
     stranami tejto dohody 27 členských štátov EÚ a 24 európskych krajín a krajín Strednej Ázie.

     V roku 2006 EÚ zaviedla digitálny tachograf ako povinné zariadenie na monitorovanie časov
     jazdy a dôb odpočinku, ktoré nahradilo analógový tachograf používaný od roku 1985.
     Zmluvné strany AETR sa následne dohodli, že od roku 2011 zavedú rovnaký digitálny
     tachograf na svojich vozidlách používaných v medzinárodnej doprave. Pri tejto príležitosti sa
     dohodli na vložení nového článku 22bis do dohody AETR, ktorý stanovuje, že špecifikácie
     tachografu, aj keď o nich rozhodla EÚ jednostranne bez predchádzajúcich konzultácií so
     zmluvnými stranami, ktoré nie sú členmi EÚ, sa pri zmene a doplnení prílohy IB nariadenia
     (EHS) 3821/85 automaticky rozširujú na všetky zmluvné strany AETR.

     Komisia 19. júla 2011 predložila návrh na zmenu nariadenia (EHS) 3821/85 o tachografoch.
     Európsky parlament zaujal k tomu stanovisko 3. júla 2012. Rada 27. júna sa súčasne dohodla
     na všeobecnom prístupe s ohľadom na svoju pozíciu v prvom čítaní. Zmenené a doplnené
     nariadenie zavedie technologické zlepšenia, ktoré budú mať významné dôsledky pre
     špecifikácie digitálneho tachografu. V tejto súvislosti Rada vložila odôvodnenie, podľa
     ktorého „Komisia urobí príslušné kroky v EHK OSN s cieľom zabezpečiť potrebný súlad
     medzi nariadením 3821/85 a dohodou AETR“. V oznámení Komisie „Digitálny tachograf:
     Plán budúcich činností“3 sa takisto uvádza potreba prispôsobiť dohodu AETR tak, aby
     zohľadňovala najnovší vývoj v oblasti tachografu.

     Výhrady zmluvných strán AETR, ktoré nie sú členmi EÚ

     1
            Nariadenie Európskeho parlamentu a Rady č. 561/2006 z 15. marca 2006 o harmonizácii niektorých
            právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú
            nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85, Ú. v.
            ES L 102, 11.04.2006, s. 1.
     2
            Nariadenie Rady (EHS) č. 3821/85 z 20. decembra 1985 o záznamovom zariadení v cestnej doprave,
            Ú. v. ES L 370, 31.12.1985, s. 8.
     3
            KOM(2011) 454 v konečnom znení.

SK                                                      2                                                          SK
 ---pagebreak---      Komisia v roku 2009 prijala nariadenie (EÚ) 1266/20094, v ktorom sa rieši okrem iného tzv.
     „otázka zaokrúhľovania na jednu minútu“5 (od 1. októbra 2011) a zavádza druhý snímač
     pohybu (od 1. októbra 2012). Všetky tachografy namontované na vozidlách po tomto dátume
     museli, alebo budú musieť spĺňať nové technické požiadavky. Na základe článku 22bis sa na
     zmluvné strany AETR, ktoré nie sú členmi EÚ, automaticky vzťahujú tieto nové povinnosti.

     Vzhľadom na tento vývoj v EÚ narastala v Ruskej federácii, Bielorusku, na Ukrajine a v
     Turecku nespokojnosť s automatickým mechanizmom článku 22bis, ktorý považujú
     za nevyvážený a nevhodný na zabezpečenie harmonizovaného zavádzania digitálneho
     tachografu. Tieto krajiny v roku 2011 požiadali príslušný orgán EHK OSN – Pracovnú
     skupinu pre cestnú dopravu (SC.1) – aby sa touto otázkou oficiálne zaoberala. Pracovná
     skupina SC.1 v reakcii na túto žiadosť v septembri 2011 rozhodla o vytvorení Skupiny
     expertov pre AETR s cieľom posúdiť súčasnú situáciu v dohode AETR a predložiť návrhy na
     jej zmenu a doplnenie.

     Potreba spoločného stanoviska EÚ v AETR

     Skupina expertov AETR sa zišla dvakrát, a to 2. marca a 6. júna 2012. Počas týchto zasadnutí
     zmluvné strany, ktoré nie sú členmi EÚ, potvrdili ochotu nájsť prijateľné riešenie, ktoré
     umožní ich zapojenie do rozhodovacieho procesu a predložili v tomto zmysle konkrétne
     návrhy.

     (a)     Po prvé, Ruská federácia predložila návrh nového článku 22bis, ktorý by nahradil
             súčasný mechanizmus transpozície acquis EÚ do AETR rozhodovacím procesom,
             ktorý majú k dispozícii všetky zmluvné strany AETR. Bol by zriadený
             Administratívny výbor zložený zo všetkých zmluvných strán s právomocou
             vymedziť špecifikácie digitálneho tachografu. Každá zmluvná strana by mala jeden
             hlas a rozhodnutia by sa prijímali jednoduchou väčšinou prítomných a hlasujúcich
             členov. Kvórum by tvorila polovica zmluvných strán.

     (b)     Turecko požiadalo EÚ, aby sprístupnila systém TACHOnet poskytnutím technického
             riešenia, ktoré by vyhovovalo potrebám všetkých zmluvných strán, pokiaľ ide
             o ochranu súkromných údajov a náklady. Treba poznamenať, že napojenie na systém
             TACHONET sa v súčasnosti realizuje na základe dobrovoľnosti s použitím riešení
             sui generis, ale najbežnejšie riešenie spočíva v nepriamom spojení cez prístupový
             bod siete sTesta daného členského štátu EÚ (len Chorvátsko a bývalá Juhoslovanská
             republika Macedónsko sa pripájajú priamo cez sieť sTesta).

     (c)     Ukrajina a Turecko sa informovali, či by bolo možné, aby EÚ pristúpila k AETR
             s ohľadom na jej ústrednú úlohu vo vývoji tachografu. Tým by sa zaručil
             a zjednodušil potrebný trvalý súlad právnych predpisov EÚ s vývojom AETR.

     4
            Nariadenie Komisie (EÚ) č. 1266/2009 zo 16. decembra 2009, ktorým sa po desiaty krát prispôsobuje
            technickému pokroku nariadenie Rady (EHS) č. 3821/85 o záznamovom zariadení v cestnej doprave,
            Ú. v. ES L 339, 22.12.2009, s. 3.
     5
            Zaokrúhlenie na 60 sekúnd v záznamoch časov jazdy v prípade častých a krátkych zastávok.

SK                                                     3                                                        SK
 ---pagebreak---      Bol predložený aj návrh, aby budúci Administratívny výbor nemal len právomoc prijímať
     technické špecifikácie digitálneho tachografu, ale tiež upravovať pravidlá v sociálnej oblasti,
     ktoré spadajú do rozsahu pôsobnosti AETR. Komisia je však toho názoru, že táto myšlienka
     prekračuje rámec pôsobnosti uvedeného výboru, v súčasnej dobe nie je odôvodnená
     a Komisia nemá v úmysle navrhovať žiadne jej rozvíjanie.

     Ďalšie zasadnutia Skupiny expertov sa majú konať 25. októbra a 3. decembra 2012. Možno
     očakávať, že EÚ bude požiadaná o zaujatie jasného a pevného stanoviska, aby Skupina
     expertov mohla dokončiť svoju prácu. Vzhľadom na dôležitosť a rozsah predložených
     návrhov, a pretože otázky pokryté dohodou AETR sú vo výhradnej právomoci EÚ,
     jednoduchá koordinácia na mieste by nebola dostačujúca a je potrebná oficiálna koordinovaná
     pozícia na úrovni EÚ.

     2. NAVRHOVANÉ ZMENY A DOPLNENIA AETR

     Vzhľadom na uvedené by sa mohlo zvážiť zachovanie súčasného mechanizmu článku 22bis
     a zablokovať prebiehajúce rokovania v Skupine expertov AETR. Nebola by to však tá
     správna možnosť. V takomto scenári by zmluvné strany AETR, ktoré nie sú členmi EÚ, už
     náležite nepresadzovali pravidlá týkajúce sa sociálnej oblasti a tachografu. Vyhlásenia
     v tomto zmysle už urobili Rusko, Bielorusko a Ukrajina. Upozornili, že by už ďalej
     neakceptovali povinnosť používať zariadenie, ktorého technický obsah nemôžu ovplyvniť.

     Treba poznamenať, že približne 8 % medzinárodnej dopravy, ktorú uskutočňujú dopravcovia
     registrovaní v EÚ, sa v priemere EÚ uskutočňuje s tretími krajinami, z toho prevažná časť
     s krajinami AETR. Podiel dopravy s krajinami AETR, ktoré nie sú členmi EÚ, môže byť
     v niektorých členských štátoch viac ako 30 %. EÚ je okrem toho čistým vývozcom
     priemyselného tovaru do krajín svojich partnerov AETR a väčšinu tohto tovaru prepravujú
     dopravcovia EÚ. Akýkoľvek spor medzi EÚ a jej partnermi v rámci AETR by bol preto
     škodlivý pre odvetvie cestnej nákladnej dopravy EÚ.

     Posledný vývoj v Rusku vytvára ďalšie komplikácie. Počet ruských vozidiel, ktoré môžu
     spadať do rozsahu pôsobnosti európskych pravidiel v sociálnej oblasti, sa odhaduje na 4 až
     5 miliónov. V súčasnej dobe iba malé percento týchto vozidiel uskutočňuje medzinárodnú
     dopravu v rozsahu pôsobnosti AETR a je vybavené tachografom. Táto situácia sa však zmení,
     lebo Rusko sa v roku 2012 rozhodlo zaviesť povinné používanie tachografov vo vnútroštátnej
     doprave. Je preto pravdepodobné, že Rusko bude mať čím ďalej tým väčšiu tendenciu
     používať v prepravách s EÚ vlastný tachograf.
     Zdá sa preto, že je jednoznačne v záujme EÚ, aby sa angažovala v revízii súčasného systému
     tachografov. Vzhľadom na uvedené informácie Komisia navrhuje pozíciu sa týchto zmien
     a doplnení AETR, ktorú by EÚ mala prijať v Skupine expertov AETR.
     a. Zmena článku 22bis
     Zmena článku 22bis by viedla k zriadeniu Administratívneho výboru v Ženeve pod záštitou
     EHK OSN. V dôsledku toho by partneri AETR, ktorí nie sú členmi EÚ, mohli ovplyvňovať
     prispôsobenie tachografu technickému pokroku prostredníctvom Administratívneho výboru.
     Tento novo vytvorený výbor AETR by prijímal rozhodnutia jednoduchou alebo
     kvalifikovanou väčšinou.
     Tento scenár by vytvoril problém súladu medzi špecifikáciami prijatými Administratívnym
     výborom v Ženeve a technickými špecifikáciami prijatými Komisiou po stanovisku výboru

SK                                                 4                                                   SK
 ---pagebreak---      k prispôsobeniu technickému pokroku na základe nariadenia (EHS) č. 3821/85. Prípadný
     nesúlad by zasiahol do právomocí výboru zriadeného podľa nariadenia (EHS) č. 3821/85
     a vyžadoval by si vynaloženie zvýšeného úsilia na koordináciu v rámci členských štátov a EÚ
     s cieľom sformulovať pozíciu, ktorá by sa mala prijať v orgánoch EHK OSN, keďže Komisia
     by nebola schopná oficiálne vyjadriť svoje stanovisko. Ak sa EÚ stane zmluvnou stranou
     AETR, koordinované stanovisko Únie by vyjadrovala Európska komisia.
     Navyše zmena článku 22bis by si vyžadovala prísne podmienky pravidiel hlasovania
     dohodnuté pre novo vytvorený výbor AETR. V opačnom prípade by sa mohlo stáť, že
     nehľadiac na prípadnú vnútornú koordináciu EU by počet členských štátov prítomných na
     zasadnutí tohto výboru nemusel byť dostačujúci na to, aby čelil nevhodným zmenám
     a doplneniam navrhnutým inými zmluvnými stranami, ktoré nie sú členmi EÚ.
     Napríklad podľa návrhu predloženého Ruskou federáciou na prvom zasadnutí Skupiny
     expertov by sa rozhodnutia mohli prijímať jednoduchou väčšinou prítomných a hlasujúcich
     účastníkov s požadovaným kvórom polovice zo súčasných 51 zmluvných strán AETR.
     V praxi by to znamenalo, že rozhodnutia by sa mohli prijímať za účasti najmenej
     26 zmluvných strán a s minimálne 14 štátmi hlasujúcimi za rozhodnutie. V súčasnej dobe sa
     však na zasadnutiach venovaných otázkam AETR zúčastňuje zvyčajne iba 6 až 7 členských
     štátov EÚ. Naopak, veľké zainteresované strany, ktoré nie sú členmi EÚ (Rusko, Turecko,
     Ukrajina) sa zúčastňujú vždy a preukázali veľké schopnosti v prípade potreby zmobilizovať
     ostatné zmluvné strany zo Spoločenstva nezávislých štátov (SNŠ) alebo z krajín Strednej Ázie
     (napr. Bielorusko, Kazachstan).
     b. Zmena článku 14 s cieľom umožniť pristúpenie EÚ k dohode AETR
     Vzhľadom na uvedené informácie by sa malo uvažovať o pristúpení EÚ k AETR. Pristúpením
     EÚ by sa zachovalo dominantné postavenie EÚ vo vymedzení špecifikácií tachografu. Zaručil
     by sa harmonizovaný vývoj právnych predpisov EÚ a AETR, keďže pravidlá prijaté v Ženeve
     by boli priamo uplatniteľné vo vnútornom právnom poriadku EÚ po ich uverejnení
     v Úradnom vestníku. V prípade členských štátov to zabráni právnej neistote v tom, či
     prednosť majú pravidlá tachografu AETR alebo EÚ.
     Táto úprava by si vyžadovala zmenu a doplnenie článku 14 AETR s cieľom umožniť účasť
     regionálnych integračných organizácií. K samotnému pristúpeniu by došlo v druhom kroku na
     základe rozhodnutia Rady na návrh Komisie.
     Je dôležité pripomenúť, že na účely AETR sa dopravné činnosti medzi členskými štátmi EÚ
     považujú za vnútroštátne dopravné operácie (AETR sa vzťahuje len na medzinárodné
     dopravné činnosti). Také bolo vždy stanovisko EÚ a jej členských štátov. Keď členské štáty,
     ktoré v tej dobe tvorili Spoločenstvá, pristupovali v 70. rokoch k AETR, predložili výhradu,
     ktorá potvrdila túto zásadu. Táto zásada sa uplatňuje naďalej nehľadiac na skutočnosť, že
     niektoré členské štáty EÚ pristúpili k AETR pred vstupom do EÚ, a z toho dôvodu
     nepredložili uvedenú výhradu. Preto keď bude EÚ pristupovať k dohode AETR, mala by
     predložiť podobnú výhradu, ktorá by vo svojom dôsledku umožnila EÚ ďalej vyvíjať vlastný
     digitálny tachograf, ktorý sa má používať pri preprave v rámci EÚ.
     Z toho vyplýva, že pravidlá hlasovania Administratívneho výboru by sa mali navrhnúť tak,
     aby pre EÚ zabezpečili vplyvnú úlohu. Napríklad pomocou kvalifikovanej dvojtretinovej
     väčšiny prítomných a hlasujúcich účastníkov, (EÚ zaisťuje dohromady hlasy v súčasnosti 27
     zmluvných strán z 51 potenciálne prítomných). Bolo by potrebné kvórum polovičného počtu
     zmluvných strán. EÚ by koordinovala svoju pozíciu na základe návrhu Komisie s použitím

SK                                                5                                                 SK
 ---pagebreak---      postupu podľa článku 218 ods. 9 Zmluvy o fungovaní Európskej únie (ZFEÚ), ktorý Rade
     umožňuje prijať stanovisko v mene Únie v orgáne zriadenom dohodou.
     Treba poznamenať, že takáto možnosť odráža zavedené postupy v medzinárodných
     technických dohodách. Napríklad predpokladaný postup by bol presne taký, ako je postup
     stanovený v tzv. „Revidovanej Dohode z roku 1958“ o typovom schválení vozidiel6.

     Predpokladané pristúpenie Únie by bolo v súlade s judikatúrou Súdneho dvora o AETR. Súd
     vo svojom zásadnom rozhodnutí z roku 19717 uviedol, že oblasť práce osádok vozidiel
     v cestnej doprave s tretími krajinami patrí do výlučnej právomoci Spoločenstva a stanovil
     zásadu paralelizmu medzi vnútornými a vonkajšími právomocami8. EÚ má výlučnú vonkajšiu
     právomoc v otázkach riešených v dohode AETR podľa ustanovení článku 3 ods. 2 ZFEÚ,
     pretože AETR sa dotýka spoločných pravidiel prijatých Európskou úniou už dávno, ako sa
     uvádza v judikatúre Súdneho dvora (SD) týkajúcej sa AETR. Ďalším argumentom je
     odôvodnenie 10 nariadenia (ES) č. 561/2006, v ktorom sa ustanovuje, že vzhľadom na to, že
     predmet AETR patrí do rozsahu pôsobnosti nariadenia, právomoc rokovať o tejto dohode a
     uzavrieť ju má Európska únia9.

     Okrem toho sa v článku 3 nariadenia Rady (EHS) č. 2829/77 z 12. decembra 1977
     o nadobudnutí platnosti Európskej dohody o práci osádok vozidiel v medzinárodnej cestnej
     doprave (AETR)10 stanovuje, že „dohody dosiahnuté s tretími krajinami podľa článku 2 ods. 2
     AETR uzatvára Spoločenstvo. Opatrenia ustanovené podľa článku 3 ods. 2 AETR prijíma
     Rada na návrh Komisie“.
     c. Nový článok 10bis – Prepojenie národných registrov na kartách vodičov
     V súlade s požiadavkou 268a prílohy IB nariadenia (EHS) č. 3821/85, ktorá bola zavedená
     nariadením Komisie (EÚ) č. 1266/2009, sú členské štáty povinné vymieňať si údaje
     elektronicky, aby sa zabezpečila jedinečnosť tachografových kariet vodiča, ktoré vydávajú.
     Táto povinnosť sa na základe článku 22bis rozširuje o zmluvné strany AETR, ktoré nie sú
     členmi EÚ.
     Aby sa zjednodušilo dodržiavanie tejto požiadavky na úrovni EÚ, Komisia vyvinula
     a úspešne zaviedla sieť TACHOnet, IT aplikáciu, ktorá umožňuje prepojenie národných
     registrov pre karty vodičov, aby sa v celej Európe overila jedinečnosť týchto kariet so
     zreteľom na zamedzenie podvodom. Právnym základom siete TACHOnet je v súčasnosti

     6
            Dohoda, ktorá sa týka prijatia jednotných technických predpisov pre kolesové vozidlá, vybavenie
            a časti, ktoré môžu byť namontované a/alebo použité na kolesových vozidlách a podmienok pre
            vzájomné uznávanie udelených schválení na základe týchto predpisov – Revízia 2 (vrátane zmien a
            doplnkov, ktoré vstúpili do platnosti 16. októbra 1995), Ú. v. ES 346, 17.12.1997, s. 81–94.
     7
            Rozsudok Súdneho dvora, AETR, Vec 22/70 (31. marca 1971).
     8
            Súd najmä uviedol, že „pokiaľ sú stanovené pravidlá Spoločenstva na dosiahnutie cieľov Zmluvy,
            členské štáty nemôžu mimo rámca inštitúcií Spoločenstva preberať záväzky, ktoré by sa mohli dotknúť
            uvedených pravidiel alebo pozmeniť ich rozsah“. Okrem toho „tieto právomoci Spoločenstva vylučujú
            možnosť súčasne pôsobiacich právomocí na strane členských štátov, keďže všetky kroky prijaté mimo
            rámca inštitúcií Spoločenstva by neboli zlučiteľné s jednotou spoločného trhu a jednotným
            uplatňovaním práva Spoločenstva“.
     9
            Článok 3 nariadenia 3820/85 položil tento základ právomoci EÚ jasným spôsobom: „Spoločenstvo
            začne rokovať s tretími krajinami, ak to bude potrebné za účelom implementácie tohto nariadenia.“
            Pozri tiež článok 3 nariadenia (EHS) č. 543/69.
     10
            Ú. v. ES L 34, 24.12.1977, s.11.

SK                                                      6                                                         SK
 ---pagebreak---      odporúčanie Komisie11, ktoré by sa nahradilo príslušným ustanovením vloženým v rámci
     zmeny a doplnenia nariadenia (EHS) 3821/85 prerokovávaných v súčasnej dobe v Európskom
     parlamente a Rade.
     Navrhované zmeny a doplnenia AETR by sa mali použiť s cieľom vložiť nový článok
     (článok 10bis) do znenia AETR, čo by stransparentnilo povinnosť obsiahnutú v požiadavke
     268a a potvrdilo povinný charakter elektronickej výmeny údajov týkajúcich sa kariet vodičov
     medzi zmluvnými stranami. V dlhodobom výhľade by to zovšeobecnilo a zreálnilo postup už
     zavedený v niekoľkých zmluvných stranách, ktoré nie sú členmi EÚ a ktoré sa dobrovoľne
     rozhodli pripojiť k sieti TACHOnet na základe dvojstranných dohôd s jednotlivými členskými
     štátmi.
     Podľa smernice 95/46/ES12 sú prenosy údajov možné len do tretích krajín, ktoré zabezpečujú
     adekvátnu úroveň ochrany osobných údajov. Preto sa do nového článku 10bis navrhuje vložiť
     povinnosť pre zmluvné strany zabezpečiť zodpovedajúcu úroveň ochrany osobných údajov.
     V článku 25 ods. 2 smernice sa ustanovuje, že primeranosť úrovne ochrany poskytovanej
     tretími krajinami sa musí posudzovať vzhľadom na okolnosti vrátane povahy údajov a účelu
     navrhovanej operácie spracovania. V tomto ohľade treba poznamenať, že citlivosť údajov
     týkajúcich sa kárt tachografov je pomerne malá. Informácie ukladané v národných registroch
     (prepojených prostredníctvom siete TACHOnet v EÚ) sú obmedzené a dosť všeobecné
     (meno, priezvisko vodiča, dátum a miesto narodenia, ak je k dispozícii, číslo vodičského
     preukazu a krajina, ktorá ho vydala; stav karty vodiča a jej číslo) a v každom prípade sú už
     počas cestných kontrol plne k dispozícii kontrolným pracovníkom z krajín, ktoré nie sú
     členmi EÚ. Prístup k týmto informáciám by bol obmedzený na orgány vydávajúce kartu
     a kontrolných pracovníkov vymenovaných na kontrolu súladu s pravidlami o čase jazdy
     a dobách odpočinku profesionálnych vodičov. Okrem toho cieľom elektronickej výmeny
     informácií je iba zaručiť, aby národné registre zmluvných strán AETR neobsahovali niekoľko
     aktívnych kariet vodiča poskytnutých tomu istému vodičovi.
     Za týchto okolností možno odôvodnene predpokladať, že všetky alebo väčšina zmluvných
     strán AETR, ktoré nie sú členmi EÚ, sú schopné zabezpečiť zodpovedajúcu úroveň ochrany
     osobných údajov týkajúcich sa tachografových kariet. V každom prípade, ak sa v súlade
     s článkom 25 ods. 4 smernice zistí, že tretia krajina nezabezpečuje takúto primeranú úroveň
     ochrany, členský štát by mohol prijať opatrenia potrebné na zamedzenie akémukoľvek
     prenosu údajov do danej krajiny.
     Navyše treba poznamenať, že sieť TACHOnet používa interný IT komunikačný systém EÚ
     (sTESTA), ktorý má obmedzenia týkajúce sa exportu a implementácie uplatniteľné na
     niektoré štáty, ktoré nie sú členmi EÚ. Z krajín AETR, ktoré nie sú členmi EÚ, sa môžu
     napojiť priamo na sieť TACHOnet prostredníctvom sTESTA iba kandidátske krajiny na vstup
     do EÚ. Niektoré iné štáty by sa okrem iného mohli na základe dobrovoľnosti dohodnúť
     s jednotlivými členskými štátmi na nepriamom spojení na základe uvedených bilaterálnych
     dohôd. Toto posledné riešenie je však pre zúčastnené strany náročné, nie je optimálne
     z dôvodu početných miest spojenia a nezahŕňa všetky zmluvné strany.

     11
            Odporúčanie Komisie z 13. januára 2010 o bezpečnej výmene elektronických údajov medzi členskými
            štátmi s cieľom skontrolovať jedinečnosť kariet vodičov, ktoré vydávajú, Ú. v. EÚ L 9/10, 14.1.2010.
     12
            Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri
            spracovaní osobných údajov a voľnom pohybe týchto údajov.

SK                                                      7                                                          SK
 ---pagebreak---      Preto bude asi potrebné vytvoriť alternatívny IT systém, aby sa zmluvným stranám, ktoré nie
     sú členmi EÚ, poskytol alternatívny elektronický prostriedok výmeny informácií s členskými
     štátmi (a kandidátskymi krajinami na vstup) s prihliadnutím na obmedzenia v bezpečnosti
     súčasných systémov TACHOnet a sTESTA. Komisia sa nachádza v procese realizácie štúdie
     s cieľom určiť dostupné technické možnosti, napr. použitím bezpečného internetového
     spojenia. Výsledky štúdie by mali byť k dispozícii do konca roka 2013.

     3. POSTUP REVÍZIE AETR

     V článkoch 20 a 21 AETR sa ustanovuje mechanizmus revízie dohody. Článok 21 je pre EÚ
     predmetom mimoriadneho záujmu, lebo umožňuje „tichý“ postup revízie, ktorý
     nepredpokladá ratifikáciu navrhovaných zmien a doplnení zmluvnými stranami. Keďže tento
     postup nepočíta s oficiálnym rokovacím postupom, zdá sa ako vhodné odvolať sa
     na rozhodnutie Rady, ktoré vymedzuje spoločné stanovisko.
     V súlade so stanoviskom EÚ prijatým na základe článku 218 ods. 9 ZFEÚ členské štáty musia
     postupovať spoločne v záujme Únie, keď sa zapájajú do revízie AETR, v súlade
     s povinnosťou lojálnej spolupráce podľa článku 4 ods. 3 Zmluvy o Európskej únii.

     Vzhľadom na čas nutný na dokončenie postupov potrebných na zmenu a doplnenie AETR je
     vhodné nájsť prechodné riešenie s cieľom viesť konzultácie s krajinami AETR o
     rozhodnutiach týkajúcich sa zmien tachografu prijímaných na úrovni EÚ. V tomto ohľade už
     Komisia vo svojom návrhu navrhla zmeniť a doplniť nariadenie (EHS) č. 3821/85 s cieľom
     vytvoriť „Fórum pre tachografy“ zložené z expertov z členských štátov EÚ, ako aj
     zo zmluvných strán, ktoré nie sú členmi EÚ. Zámerom Komisie je uskutočniť konzultácie
     v tomto fóre pred každým rozhodnutím o technických aktualizáciách prílohy IB.

SK                                               8                                                 SK
 ---pagebreak---                                                                 2012/0284 (NLE)

                                                      Návrh

                                           ROZHODNUTIE RADY

          o pozícii, ktorá sa má prijať v mene Európskej únie v Skupine expertov pre Európsku
           dohodu o práci osádok vozidiel v medzinárodnej cestnej doprave (AETR) Európskej
                            hospodárskej komisie Organizácie spojených národov

                                          (Text s významom pre EHP)

     RADA EURÓPSKEJ ÚNIE,

     so zreteľom na Zmluvu o fungovaní Európskej únie, a najmä na jej článok 90 v spojení
     s článkom 218 ods. 9,

     so zreteľom na návrh Európskej Komisie,

     po informovaní Európskeho parlamentu,

     keďže:

     (1)       Ako uviedol Súdny dvor13, oblasť práce osádok vozidiel v medzinárodnej cestnej
               doprave patrí do výlučnej vonkajšej právomoci Európskej únie. Táto právomoc sa
               uplatňovala interne, a to prijatím nariadenia Rady (EHS) č. 543/69 z 25. marca 1969 o
               harmonizácii niektorých právnych predpisov v sociálnej oblasti, ktoré sa týkajú cestnej
               dopravy,14 nariadenia Rady (EHS) č. 3820/85 z 20. decembra 1985 o harmonizácii
               niektorých právnych predpisov v sociálnej oblasti, ktoré sa týkajú cestnej dopravy15,
               nariadenia Rady (EHS) č. 3821/85 z 20. decembra 1985 o záznamovom zariadení
               v cestnej doprave16 a neskoršie nariadenia Európskeho parlamentu a Rady (ES) č.
               561/200617. Keďže predmet AETR patrí do rozsahu pôsobnosti nariadenia 561/2006,
               právomoc rokovať o tejto dohode a uzavrieť ju má Únia. Pravidlá v oblasti práce
               osádok vozidiel v cestnej doprave s tretími krajinami vrátane pravidiel o záznamovom
               zariadení používanom na zabezpečenie ich dodržiavania, sú otázkami, na ktoré sa
               vzťahujú tak nariadenia EÚ, ako aj dohoda AETR. Je nevyhnutné, aby sa tieto
               pravidlá harmonizovali.

     13
               Rozsudok Súdneho dvora z 31. marca 1971, AETR, Vec 22/70.
     14
               Ú. v. ES L 77, 29.3.1969, s. 49.
     15
               Ú. v. ES L 370, 31.12.1985, s. 1.
     16
               Ú. v. ES L 370, 31.12.1985, s. 8.
     17
               Ú. v. EÚ L 102, 11.4.2006, s. 1.

SK                                                       9                                               SK
 ---pagebreak---      (2)   Zvláštne okolnosti, za ktorých rokovania AETR prebiehali, oprávňujú na uplatnenie
           výnimočného postupu, pri ktorom členské štáty Únie dohodnutým postupom uložili
           ratifikačné alebo prístupové listiny, pričom však konali v záujme a v mene Únie.

     (3)   Ďalšie zasadnutie Skupiny expertov sa bude konať 3. decembra 2012. Skupina
           expertov pri tejto príležitosti prípadne posúdi návrhy, ktoré povedú k zmene
           a doplneniu AETR. Vytvoria sa tak právne účinky uvedené v článku 218 ods. 9 ZFEÚ.

     (4)   Členské štáty EÚ ako zmluvné strany AETR majú povinnosť spolupracovať s cieľom
           spustiť mechanizmus revízie dohody AETR ustanovený najmä v jej článku 21,
           v súlade s nariadením Rady (EHS) 2829/77 z 12. decembra 1977 o nadobudnutí
           platnosti Európskej dohody o práci osádok vozidiel v medzinárodnej cestnej doprave
           (AETR)18 a v súlade s povinnosťou lojálnej spolupráce podľa článku 4 ods. 3 ZEÚ.

     (5)   Na dosiahnutie celoeurópskej harmonizácie v oblasti záznamového zariadenia
           v cestnej doprave (tachografy), je potrebné zaviesť jedinečný rozhodovací proces,
           ktorý zohľadní výsady Európskej únie a záujmy tretích krajín, ktoré sú zmluvnými
           stranami dohody AETR.

     (6)   V článku 22bis dohody AETR sa v súčasnosti ustanovuje, že všetky zmluvné strany
           AETR prijímajú automaticky zmeny nariadenia Rady (EHS) č. 3821/85 týkajúce sa
           digitálneho tachografu bez akejkoľvek oficiálnej konzultácie pred prijatím zmien
           Európskou úniou. Ako je uvedené v oznámení Komisie “Digitálny tachograf: Plán
           budúcich činností“19, súčasný mechanizmus ohrozuje správnu a harmonizovanú
           implementáciu opatrení zavedených v navrhovanej revízii nariadenia Rady (EHS)
           č. 3821/85 a digitálneho tachografu zmluvnými stranami, ktoré nie sú členmi EÚ. Je
           preto v záujme Európskej únie zlepšiť rozhodovací proces, pokiaľ ide o digitálne
           tachografy a AETR a príslušným spôsobom zmeniť a doplniť článok 22bis
           prostredníctvom vytvorenia Administratívneho výboru v rámci Európskej
           hospodárskej komisie Organizácie spojených národov (EHK OSN), ktorý by vymedzil
           technické špecifikácie tachografu pre celú oblasť AETR.

     (7)   Špecifiká dohody AETR a predpokladaného rozhodovacieho procesu v jej novo
           vytvorenom výbore podľa článku 22bis popri skutočnosti, že Európska únia má
           výlučnú právomoc v oblasti práce osádok vozidiel v cestnej doprave, odôvodňujú
           pristúpenie Európskej únie k AETR, čo by bolo tiež v súlade s rozhodnutím Súdu vo
           veci 22/70 týkajúcej sa AETR a zaručovalo by tiež účinné zastupovanie záujmov EÚ
           na rokovaniach EHK OSN. Pozíciu Únie prijatú Radou v súlade s článkom 218 ods. 9
           TFEÚ bude po jej pristúpení vyjadrovať Komisia v mene EÚ, ktorá bude
           v Administratívnom výbore vykonávať hlasovacie práva všetkých členských štátov.

     18
           Ú. v. ES L 334, 24.12.1977, s. 11.
     19
           KOM(2011) 454 v konečnom znení.

SK                                              10                                              SK
 ---pagebreak---      (8)    Článok 14 AETR v súčasnej dobe neumožňuje pristúpenie iných subjektov k AETR
            než členských štátov EHK OSN a štátov, ktorým bol v EHK OSN priznaný
            poradenský štatút. Z tohto dôvodu, aby sa umožnilo pristúpenie Európskej únie
            k AETR, by sa článok 14 mal zmeniť a doplniť a malo by sa v ňom ustanovovať, že
            európske regionálne integračné organizácie môžu pristúpiť k AETR.

     (9)    Aby sa účinne uplatňovala požiadavka 268a prílohy IB k nariadeniu 3821/85,
            zabezpečilo efektívnejšie preskúmanie a kontrola kariet vodičov v oblasti AETR
            a zjednodušili úlohy kontrolných pracovníkov, mali by sa zriadiť národné elektronické
            registre a zabezpečiť ich vzájomné prepojenie. Mali by sa prijať ustanovenia
            o vzájomnom prepojení, ktoré budú dodržiavať požiadavky vnútornej bezpečnosti
            zmluvných strán a zabezpečovať dostatočnú úroveň ochrany vymieňaných osobných
            údajov v súlade s najvyššími medzinárodnými normami,

     PRIJALA TOTO ROZHODNUTIE:

                                               Článok 1

     (1) Pozícia Únie v Skupine expertov pre Európsku dohodu o práci osádok vozidiel
     v medzinárodnej cestnej doprave (AETR) musí byť v súlade s prílohou k tomuto rozhodnutiu
     a vyjadrujú ju členské štáty, ktoré sú členmi AETR a postupujú spoločne v záujme Únie.

     Členské štáty oznámia tieto navrhnuté zmeny a doplnenia generálnemu tajomníkovi
     Organizácie spojených národov v súlade s postupom opísaným v článku 21 ods. 1 AETR.

     (2) Formálne a malé zmeny tejto pozície možno dohodnúť bez toho, aby bola potrebná jej
     zmena alebo doplnenie.

                                               Článok 2

     Toto rozhodnutie je určené členským štátom.

     Toto rozhodnutie nadobúda účinnosť [ ....].

     V Bruseli

                                                   Za Radu
                                                   predseda

SK                                                  11                                              SK
 ---pagebreak---                                             PRÍLOHA I

     Nové znenie článku 22bis (Postup zmeny a doplnenia dodatku 1B)

     Článok 22bis sa nahrádza týmto článkom:

     1. Zriaďuje sa Administratívny výbor, ktorý je zodpovedný za rozhodovanie o zmenách
         a doplneniach dodatku 1B tejto dohody. Administratívny výbor sa skladá zo všetkých
         zmluvných strán dohody.
     2. Sídlom Administratívneho výboru je Ženeva. Jeho zasadnutia sa zvyčajne konajú
         v Ženeve. Výbor môže rozhodnúť o konaní zasadnutí na iných miestach.
     3. Výkonný tajomník Európskej hospodárskej komisie Organizácie spojených národov
         poskytuje výboru príslušné služby sekretariátu.
     4. Výbor volí každé dva roky predsedu a dvoch podpredsedov.
     5. Generálny tajomník Organizácie spojených národov zvoláva Administratívny výbor pod
         záštitou Európskej hospodárskej komisie Organizácie spojených národov podľa potreby
         a v každom prípade raz do roka.
     6. Každá zmluvná strana môže navrhovať zmeny a doplnenia dodatku 1B tejto dohody.
         Akýkoľvek návrh na zmenu a doplnenie sa predkladá sekretariátu Európskej hospodárskej
         komisie písomne 3 mesiace pred zasadnutím Administratívneho výboru, na ktorom sa
         navrhuje prijatie tejto zmeny a doplnenia. Znenie každej navrhnutej zmeny a doplnenia sa
         oznamuje v troch jazykoch EHK všetkým zmluvným stranám najneskôr jeden mesiac pred
         konaním zasadnutia Administratívneho výboru, na ktorom sa navrhuje prijatie tejto zmeny
         a doplnenia.
     7. Aby bol Administratívny výbor schopný prijímať rozhodnutia, musí byť splnené kvórum
         najmenej polovice zmluvných strán plus jedna. Na účely určenia kvóra regionálne
         integračné organizácie, ktoré sú zmluvnými stranami tejto dohody, hlasujú počtom hlasov
         svojich členských štátov bez toho, aby bola potrebná prítomnosť ich členských štátov
         na hlasovaní.
     8. Administratívny výbor prijíma rozhodnutia väčšinou hlasov prítomných a hlasujúcich
         zmluvných strán.
     9. Na účely prijímania rozhodnutí má každá zmluvná strana jeden hlas. Zástupca zmluvnej
         strany dohody, ktorou je regionálna integračná organizácia, odovzdáva hlasy členských
         štátov, ktoré ju tvoria, bez toho, aby bola potrebná prítomnosť jej členských štátov na
         hlasovaní.
     10. Ak návrh na zmenu a doplnenie dodatku 1B tejto dohody vedie k zmene a doplneniu
         iných článkov alebo príloh k dohode, zmeny a doplnenia dodatku nemôžu nadobudnúť
         účinnosť pred nadobudnutím účinnosti zmien a doplnení týkajúcich sa iných častí dohody.
         Ak sa v takomto prípade zmeny a doplnenia dodatku 1B predkladajú súčasne so zmenami
         a doplneniami iných častí dohody, ich dátum nadobudnutia účinnosti sa určuje ako deň
         stanovený na základe uplatnenia postupov všeobecne opísaných v článku 21
         s prihliadnutím na dátum uvedený v zmene a doplnení dodatku 1B v prípade
         predpokladanom v odseku 7 tohto článku.

SK                                               12                                                 SK
 ---pagebreak---                                               PRÍLOHA II

     Možné znenie článku 14 (pristúpenie regionálnych integračných organizácií k AETR)

     Článok 14 sa mení takto:

     Vkladá sa odsek 1a:

     „Táto dohoda je otvorená na podpísanie aj regionálnym integračným organizáciám. Na účely
     tejto dohody sa „regionálnou integračnou organizáciou“ rozumie akákoľvek organizácia
     zložená zo suverénnych štátov daného regiónu, ktorá má právomoc, pokiaľ ide o niektoré
     otázky upravené touto dohodou a ktorá je náležite zmocnená na podpísanie, ratifikovanie,
     prijatie a schválenie tejto dohody alebo na pristúpenie k nej.“

     Odsek 5 sa mení takto:

     5. Vo vzťahu ku každému štátu alebo regionálnym integračným organizáciám, ktoré
     ratifikujú túto dohodu, alebo k nej pristúpia po uložení ôsmej ratifikačnej listiny alebo listiny
     o pristúpení uvedenej v odseku 4 tohto článku, táto dohoda nadobúda platnosť stoosemdesiat
     dní po tom, čo tento štát alebo regionálna medzinárodná organizácia uloží ratifikačnú
     listinu alebo listinu o pristúpení.

SK                                                  13                                                   SK
 ---pagebreak---                                              PRÍLOHA III

     Možné znenie nového článku 10bis

     1. S cieľom zabezpečiť, aby vodiči, ktorí už nemajú platnú kartu vodiča v zmysle dodatku 1B
     prílohy k dohode, zmluvné strany spravujú národné elektronické registre obsahujúce tieto
     informácie o kartách vodičov, a to prinajmenšom počas doby ich platnosti:

     - priezvisko a meno vodiča,

     - dátum a miesto narodenia vodiča, ak je k dispozícii,

     - číslo vodičského preukazu a krajina, ktorá ho vydala (ak je to vhodné),

     - stav karty vodiča,

     - číslo karty vodiča.

     2. Zmluvné strany prijmú potrebné opatrenia na zabezpečenie toho, aby elektronické registre
     boli vzájomne prepojené a prístupné na celom ich území orgánom vydávajúcim karty
     a kontrolným pracovníkom vymenovaným na kontrolu súladu s pravidlami o časoch jazdy
     a dobách odpočinku profesionálnych vodičov.

     3. Keď zmluvné strany vydávajú, nahrádzajú a v prípade potreby obnovujú kartu vodiča,
     prostredníctvom výmeny elektronických údajov overujú, či vodič nie je držiteľom inej platnej
     karty vodiča. Zmluvné strany zabezpečujú adekvátnu úroveň ochrany vymieňaných osobných
     údajov v súlade s najvyššími medzinárodnými normami. To zahŕňa aj obmedzenie
     vymieňaných údajov na údaje nevyhnutné na účely tohto overenia a ich nepoužívanie na iné
     účely bez predchádzajúceho súhlasu zmluvnej strany, ktorá tieto osobné údaje poskytuje.

SK                                                 14                                               SK